‘Polisiemoorde buite beheer; genl. Phiyega aanspreeklik’Riah Phiyega. Foto: Flick/GovernmentZA/GCIS Daar is sedert Januarie 2015 minstens 52 polisiebeamptes in die land vermoor. Vier van dié moorde is in die afgelope week gepleeg. In 2014 is 47 polisiebeamptes in dieselfde tydperk, tussen Januarie en Augustus, vermoor. “Dis onaanvaarbaar dat genl. Phiyega en pres. Jacob Zuma elke keer net sê dat hulle die moorde veroordeel. Dis tyd dat hulle aanspreeklikheid vir die tragedies en misdaad in die land aanvaar. Te veel bloed word in Suid-Afrika gestort,” het Ian Cameron, AfriForum se hoof van gemeenskapsveiligheid, gesê. Cameron meen dat die toename in polisiemoorde die erns van die misdaadkrisis in Suid-Afrika verder bevestig en sê dat die land met ’n ernstige probleem sit. “Statistiek het bevestig dat daar elke dag 47 moorde in Suid-Afrika gepleeg word. Daar is ŉ dringende behoefte aan onder meer opleiding en strategieë om dié probleem suksesvol te takel.” Cameron het gesê AfriForum sal deur middel van veiligheidstrukture saam met die SAPD werk om misdaad te bekamp. AfriForum het ook ŉ brief aan genl. Phiyega geskryf waarin sy versoek word om dringend met ’n aksieplan en polisiëringstrategie na vore te kom. “Dit is sleg dat goeie polisiebeamptes aan geweld uitgelewer word weens die swak leierskap in die land.” AfriForum het sy medelye uitgespreek met almal wat al deur die doellose geweld in die land geraak is. Klik hier vir alle vorige berigte oor Riah Phiyega op Maroela Media.